Voortrekkers beplan eeufees | Netwerk24
Voortrekkers beplan eeufees
Deur Lientjie Mentz 24 September 2020 06:03
Weens die Covid-19-pandemie moes Die Voortrekkers in die Vrystaat sy jaar­program dramaties verander.
Willie Engelbrecht, gebiedsbestuurder van dié beweging in die Vrystaat, sê reëlings word nou getref om op 10 Oktober die eeufees by die Vrouemonument en Oorlogsmuseum van die Boere­republieke te vier.
'n Spesiale plegtigheid gaan deur die Werk-en-Wen-kommando, die stad se eerste kommando, aangebied word. Dit is in 1920 gestig.
Tannie Coba Schabort (103), die enigste oorlewende Voortrekker wat by die beweging se stigtingsdag ingelyf is, gaan op die geleentheid 'n fakkel aansteek.
Die Sorgbeeld, wat deur die FAK geskenk is, sal onthul word deur Corrie Scheepers, oud-gebiedsleier en nou hoofbeskermvrou van Die Vootrekkers en lid van die Nasionale Vrouemonumentkommissie.
Oom Josias Swanepoel (85) gaan op die geleentheid 'n eerbewys vir 75 jaar van diens ontvang. Hy is die langsdienende Voortrekker in die beweging.
"Op die geleentheid vat ons as Voortrekkers hande met die Oorlogsmuseum en FAK om 'n nuwe Afrikaner-baken met 'n toekomsvisie te onthul," sê Engelbrecht.